Den amerikanske præsidentkandidat Donald Trump er ikke et enkeltstående amerikansk fænomen. Han er en slags symptom på demokratiets problemer. Måske endda en dyster profeti også for Europa, frygter justitsminister Søren Pind (V).

»Når man kigger ud over Europa, så ser man sådan set det samme billede«, sagde Søren Pind torsdag på en konference hos Tænketanken Europa.

Han beskrev befolkninger, der ikke stoler på politikerne, og i stedet køber populisters letkøbte løsninger. Og politikere, der frygter deres befolkningers dom. Men vælgerne skal høres. Til gengæld har demokratiske borgere pligt til at tage også komplicerede spørgsmål mere alvorligt, lyder opsangen fra Søren Pind.